
К у л а

З А П И С Н И К

Са петнаесте седнице Изборне Kомисије општине Кула, која је одржана 30. октобра 2026. године са почетком у 15:30 часова, у малој сали СО-е Кула.

Седници Комисије присуствују: Невенка Рабреновић, председница, Шљукић Марко, Никитовић Весна, Кастратовић Магдолна, Мишовић Босиљка и Нађ Игор, чланови Комисије у сталном саставу, Ачански Радмила, зам. председника, Павловић Зденка, Кастратовић Звездан и Лешчешен Вера, зам. чланова у сталном саставу, Биљана Перовић, Бојан Ковач, Анђелија Булатовић, Иван Пајор, Љиљана Радовић, Смиљана Вукелић и Петар Бодрожић, чланови у проширеном саставу, Драган Бублић, Маја Спасић, Богларка Бенедек, Никола Рељић, Сузана Мусић, Јован Булатовић, Ванеса Николић, Весна Милошевић и Божо Савић, заменици чланова у проширеном саставу.
Поред чланова Комисије седници присуствују: Вуксан Милорад, секретар и Папуга Јелена, зам. секретара  Изборне Комисије општине Кула. 

Одсутни су:  Блажо Костић, члан Комисије у сталном саставу, Капетан Анастазија, Гајић Сања и Вуловић Милић, зам. члана у сталном саставу, Данка Пеквић, Едита Балинт Антолин, Данко Цаушевић, Милан Павков,  Сенад Куч, Јован Стојановић, Бојана Радовић и Данијела Алексин, чланови Комисије у проширеном саставу и Срђан Булатовић, Јелена Рац, Весна Орос, Синиша Ханчар и Славица Младеновић, зам. чланова Комисије у проширеном саставу.
Кворум чини деветнаест чланова.

Председница Комисије је отворила седницу, пре усвајања дневног реда ставила на усвајање записник са тринаесте седнице Комисије одржане 21.10.2026. године. 
Весна Никитовић, члан комисије, је изнела примедбу на записник, у оквиру прве тачке дневног реда, код њеног другог обраћања, уместо броја 186 треба да буде број 184, а да је остало у реду.

 С обзиром да није било више примедби на исти, председница Комисије је констатовала да је Комисија једногласно усвојила записник са тринаесте седнице, уз наведену примедбу Весне Никитовић.
Након тога председница је ставила на усвајање записник са четрнаесте седнице Комисије одржане 25. и 26.10.2026. године. С обзиром да није било примедби на исти, председница Комисије је констатовала да је Комисија једногласно усвојила записник са четрнаесте седнице. 

Председница Комисије је ставила на усвајање предлог дневног реда и констатовала да је једногласно усвојен следећи

Д н е в н и   р е д

1. Предлог Решења о именовању председника и чланова бирачког одбора и њихових заменика у сталном саставу за спровођење поновног гласања за народне посланике Народне скупштине дана 1. новембра 2026. године за бирачко место бр. 14. у општини Кула.
2. Предлог Решења о именовању чланова и заменика чланова  бирачког одбора у проширеном саставу за спровођење поновног гласања за народне посланике Народне скупштине дана 1. новембра 2026. године за бирачко место бр. 14. у општини Кула.
3. Информација о месту и времену примопредаје изборног материјала пре и после гласања за поновно гласање за народне посланике Народне скупштине дана 1. новембра 2026. године.

4. Предлог Решења о трошковима превоза изборног материјала за спровођење поновног гласања на изборима за народне посланике 1. новембра 2026. године.

5. Разно.

ТАЧКА 1. Предлог Решења о именовању председника и чланова бирачког одбора и њихових заменика у сталном саставу за спровођење поновног гласања за народне посланике Народне скупштине дана 1. новембра 2026. године за бирачко место бр. 14. у општини Кула.
Председница Комисије је предложила да се пређе на рад по првој тачки дневног реда и прочитала Решење Републичке изборне комисије од 28. октобра 2026. године о спровођењу поновног гласања на бирачким местима за која је констатовано да се не могу утврдити резултати гласања и на којима је поништено гласање на изборима за народне посланике расписане за 25. октобар 2026. године, и то под редним бројем 22 – бирачко место 14 МАЂАРСКИ КУЛТУРНИ ЦЕНТАР „НЕПКЕР“ – ВЕЛИКА САЛА,  Кула, где је Изборна комисија Решењем констатовала да се не могу утврдити резултати гласања. Потребно је именовати нови бирачки одбор у сталном саставу, за поновљено гласање које ће бити дана  1. новембра 2026. године.
Милорад Вуксан, секретар комисије, упознао је чланове са предлогом Решења о именовању председника и чланова бирачког одбора и њихових заменика у сталном саставу за поновно гласање. Изборној комисији општине Кула су достављени предлози од стране четири посланичке групе у Народној скупштини РС за именовање лица у бирачке одборе у сталном саставу, у складу са распоредом места. Имајући у виду да  самостални посланици није доставили предлог за заменика председника БО на БМ 14, чланом 37. став 2. Закона о избору народних посланика, прописано је да ако посланичка група не достави благовремено предлог за именовање члана, односно заменика члана у бирачки одбор у сталном саставу, изборна комисија у бирачки одбор у сталном саставу именује лице које предложи начелник Општинске управе. Провером надлежног лица ОУ, утврђено је да предложена лица имају изборно право.
Није било дискусије.
Председница Комисије је ставила предлог решења на гласање.
Комисија је једногласно (са 19 гласова «за») донела Решење о именовању председника и чланова бирачког одбора и њихових заменика у сталном саставу за спровођење избора за народне посланике Народне скупштине расписаним за 1. новембар  2026. године у предложеном тексту, за бирачко место 14.
ТАЧКА 2. Предлог Решења о именовању чланова и заменика чланова бирачког одбора у проширеном саставу за спровођење поновног гласања за народне посланике Народне скупштине дана 1. новембра 2026. године за бирачко место број 14 у општини Кула.
Председница Комисије је предложила да се пређе на рад по другој тачки дневног реда и дала реч секретару комисије.
Милорад Вуксан, секретар Комисије је упознао чланове Комисије са предлогом Решења о именовању чланова бирачких одбора и њихових заменика у проширеном саставу за спровођење поновног гласања за народне посланике Народне скупштине дана 1. новембра 2026. године за бирачко место број 14 у општини Кула. Изборној комисији овлашћена лица подносилаца једанаест од осамнаест проглашених изборних листа доставила су у прописаном року на прописаном обрасцу предлоге за именовање бирачког одбора у проширеном саставу. Провером надлежног лица ОУ, утврђено је да предложена лица имају изборно право.
Није било дискусије.
Председница Комисије је ставила  предлог решења на гласање.
Комисија је једногласно (са 19 гласова «за») донела Решење о именовању чланова и заменика чланова бирачког одбора у проширеном саставу за спровођење поновног гласања за народне посланике Народне скупштине дана 1. новембра 2026. године за бирачко место број 14 у општини Кула, у предложеном тексту.
ТАЧКА 3. Информација о месту и времену примопредаје изборног материјала пре и после гласања за поновно гласање за народне посланике Народне скупштине дана 1. новембра 2026. године.

Председница комисије је предложила да се пређе на рад по трећој тачки дневног реда и упознала чланове комисије да је потребно усвојити Информацију о месту и времену обављања примопредаје изборног материјала  пре гласања за поновно гласање за народне посланике Народне скупштине дана 1. новембра 2026. године. Примопредаја ће се вршити у петак 30. октобра 2026. године у згради општине Кула, Лењинова 11 у 18:00 часова између Изборне комисије и  председника или заменика председника бирачког одбора. Примопредаји изборног материјала могу присуствовати чланови Изборне комисије општине Кула, представници проглашених изборних листа и представници овлашћених посматрача. 
Није било дискусије.

Председница комисије је ставила на гласање предложени текст Информације о месту и времену обављања примопредаје изборног материјала пре гласања за поновно гласање за народне посланике Народне скупштине дана 1. новембра 2026. године и након гласања констатовала да је Комисија једногласно усвојила Информацију као у предложеном тексту.

ТАЧКА 4. Предлог Решења о трошковима превоза изборног материјала за спровођење поновног гласања на изборима за народне посланике 1. новембра 2026. године. 

Председница Комисије је предложила да се пређе на рад по четвртој тачки дневног реда и упознала чланове комисије да је за бирачко место број 14  потребно утврдити накнаду за трошкове превоза изборног материјала на спровођењу поновног гласања на изборима за народне посланике 1. новембра 2026. године. Ова средства покривају трошкове горива за превоз изборног материјала пре гласања, трошкове горива за превоз изборног материјала после гласања и трошкове превоза ради спровођења гласања ван бирачког места. Накнада за превоз изборног материјала износи 2.500,00 динара, као и за гласање 25. октобра 2026. године.
Није било дискусије.
Председница Комисије је ставила предлог Решења на гласање. 

Комисија је усвојила са 19 гласова «за» Решење о трошковима превоза изборног материјала за спровођење поновног гласања на изборима за народне посланике 1. новембра 2026. године. 
ТАЧКА 5. Разно.

Председница комисије је предложила да се пређе на рад по петој тачки дневног реда и упознала чланове да је потребно објавити  Обавештење о пријављивању за гласање ван бирачког места. 

Бирачи са територије бирачког места број 14 који нису у могућности да гласају на бирачком месту услед тешке болести, старости или инвалидитета могу се пријавити Изборној комисији општине Кула за гласање ван бирачког места  на дан гласања 1. новембра 2026. године најкасније до 11 часова. Такође могу се пријавити и на самом бирачком месту најкасније до 11:00 часова. Обавештење ће бити објављено на веб презентацији Републичке изборне комисије.
Није било дискусије.
Комисија је усвојила са 19 гласова „за“ Обавештење о пријављивању за гласање ван бирачког места, у предложеном тексту.

Председница комисије је предложила договор о начину рада за недељу 1.11.2026. године. Договор је да се у 06:00 часова Изборна комисија састане у седишт ради дежурства на дан гласања. 

С обзиром да није било питања ни предлога, седница Комисије је завршила са радом у 16:01 часова. 

     СЕКРЕТАР                                                                                       

     ПРЕДСЕДНИК

Милорад Вуксан        








Невенка Рабреновић
